Die lui miertjie – Vuurvliegie se lekkervurigeaffêre
#NaNoWriMo2109, Gesin sêgoed, Onthougoed, Sommer net
Die lui miertjie
Date: November 29, 2019Author: Vuurvliegie se lekkervurigeaffêre 19 Comments
Hallooo. Phew. Ek is sopwaternat gewoel. Hittegolferige weer en dis Vrydag, en ek wil vroeg klaarkry om luilekker oppie stoep te sit en lees, en net wees, want ek is klaar ge-NaNoWriMo! Joejoe, tweede keer, en dit was lekker en woes op die gemoed. Het die teiken van 50 000 woorde eergister oorskry, en skryf steeds elke dag om die 30 dae teiken ook te haal.
So, kaalvoet oor die berg planmaker skop in. Staan vroeg saam met die gesin op en woel. Stoom aartappels, maak lekker kool en wortelslaai, bak beskuit, was wasgoed laat dit klap.
Ek sing in my kop “Werk julle maar dood, julle arme drommels.” Dié kom uit Bab se kleuter konsert, Zelda die lui miertjie. Bab was Zelda. Ek glimlag nou nog oor die episode.
Op vyfjarige ouderdom kry ons patroon die hoofrol in die jaarlikse konsert. Ons kry al Juliemaand die teks sodat juffer haar dialoog onder die knie kan kry. Dis nogal baie. Die storie vertel van miere wat hard werk om voorsiening vir skaars tye te maak. Zelda het egter ander planne, sy wil gaan speel en word dan voor die koningin gebring en oorleef darem, al is sy koppig.
Ons neem my liefste skoonma, Biebs wildtuin toe. Wanneer Bab woelig raak, oefen ons konsert. Alles gaan goed, tot die miertjies sing,”Werk,werk,werk, want die winter kom. Zelda (Bab) haak af :”Werk julle maar dood julle arme bliksems.” In die teks staan …arme drommels.
Die stilte in die kar is ysig, en skoonma se krom vinger tik my so op die skouer: “Dis omdat jy so pront is, dat die kind verkeerd praat.” Ons en die onderwysers het ons dood gesukkel om die weerlig uit die kind se dialoog te hou tot net voor die konsert begin.
Die aand van die konsert neem ek vir juffer een kant en vra haar mooi om nie die b-woord te sê nie. “Mamma gaan heel voor teen die verhoog sit, en as my kind daai woord pleks van ‘drommels’ sê, haal ek jou van die verhoog af.” Sy kyk my met haar groot oë aan, ek sien die duiweltjies dans. Vanaand kruip ek weer onder stoele in.
Een jaar vantevore het die onderwyseresse vir haar en Harry haar maat in die sandput gekry, klip hard aan die sing aan “My oom se motor het ‘n ou masjien….” Hulle is opsluit in die skoolkonsert ingesluit. Die aand van die konsert is Harry met baard, kakies en kruisbande en Bab met die mooiste wit rokkie met ‘n rooi kragie en kostelike hoedjie op die verhoog. Die agtergrond musiek begin en die twee staan net so voor hulle en uitstaar. G’n noot kom uit die mondjies nie. Die juffrou por, en wat sal Bab sê: Ons wil nie.” Ag ja, die oumas sit en kyk ons twee mammas aan, dis mos immer ons skuld as die bloedjies astrant is.
Terug by Zelda, die konsert verloop vlot. Kosbaar, en die oomblik van die gewraakte sin kruip nader. Die klein klits draai so dat sy my stip in die oë kan kyk. My hart klop in my keel. Hard en luid en daai duiweltjies dansend elokeer sy:”Werk julle maar dood, julle arme……DROMMELS!” So soet glimlaggie op die rooigeverfde bekkie. Verlig was ek! Die foto hierbo is in die oomblik gekiek!
So, werk, werk want die naweek kom, sing ek met ‘n smaail!
Die lewe is lekker en dit gaan goed my gemoed.
Ns. Ek hoop Bab vergewe my vir die foto en onthou aan haar kleintyd.
Previous Previous post: Dit-reën-elders-seisoen
Next Next post: Kersfees woordsnoer
19 thoughts on “Die lui miertjie”
You are forgiven . . .❤ Dankie vir die lekker onthou.
Dankie Bab! Ek self het ook onthou aan die lieflike dae van jou kleintyd, geniet! Lief jou!
Oeee die skare sou hulle breek!
Geluk mwt jou 50k van alreeds 2 dae gelede. Ek het ook nog aanhou skryf, maar is eintlik nou klaar, nou vertel jy van ‘n dertig dae uitdaging. Wat vertel jy my nou?!
November 29, 2019 at 2:10 pm
Dis maar net om elke dag woorde by te sit om die hele nov te geskrywe het. Deel van die pret.
Kinders kan so opreg en eerlik wees! Ek het hierdie nou baie geniet. Bab lyk te dierbaar!
Sy was en is ‘n kosbare skat. 🤗💝
Jou meisiekind kan mos nou nie kwaad word vir so ń oulike ma nie.😉
Sy het my darem nie afgeslag nie.🤗😉
Hierdie b … drommel het nog ‘n paar woorde om te skryf om daar by 50,000 te arriveer. Ek lê al die hele dag op die naat van my rug en boek lees. Ek sal nou maar Zelda se woorde ter harte neem.
Baie geluk en staande applous!
November 29, 2019 at 7:06 pm
Dit was benoud voor die ovasie🤣🤗
Haha, ja jong die kleintjies kom met die “dierbaarste”dinge vorendag. Daar was juis n woord wat outjies gebruik het (wat ek nou eers vergeet het!) wat ek moes verduidelik dis nie heeltemaal n vloekwoord nie maar baie sterk woord wat mens liewer nie moet gebruik nie.
Geluk met jou aanhou en uithou. Ons het dit gedoen! Nou wag ons vir die derde jaar! Derde keer is skeepsreg. Dan gaan ons dit behoorlik vier. Hoop jul kry darem nog reén binnekort. Die son skroei mens dood as dit so droog is.
O die kinnerkies kan mens laat wriemel😉🤣Ons het darem al fie 100mm merk vir November gehaal, groot verligting. Maar dis baie warm 35 grade al vir paar dae…swembad roep. Ja, aanstaande jaar kry ek jou DV by Nanowrimo 2020! Liefdegroete.
Baie geluk! Jou vroee voltooing en aanhou met skryf (en Toortsie grys hare gee-ery) is duidelik ‘n bewys dat jy nie ‘n lui miertjie is nie. Babs se weergawe van drommel dalk maar nie definitief nie lui nie.
Ek het hierdie nou baie geniet ten spyte van die teenstrydigheid vroeg in die skrywe.
Baie geluk. Joe vroee voltooiing en aanhou skrywery (wat Toortsie grys hare gee) wys dat jy nie ‘n lui miertjie is nie. Moontlik kan jy nog Babs se weergawe van drommel wees 🙂 maar beslis nie lui nie.
Ek hierdie nou baie geniet ten spyte van die teenstelling vroeg in die skrywe.
Ag oulik! Lekker gelees
Baie geluk! Julle klomp is ystervroue! Geniet al die lekker dinge wat jy nou kan en wil doen! Jy het ,n pragtige dogter!